Salg af Danske Spil = flere limits og højere SKAT i Danmark
Salg af Danske Spil = limits og højere SKAT
Hvad enten Danske Spil er din yndlings boookmaker eller ej, har du sandsynligvis stiftet bekendtskab med den traditionsrige spillekoncern. Og du har måske også hørt, at staten, som ejer 80 % af virksomheden, overvejer at sælge Danske Spil til en udenlandsk udbyder.
Det er endnu ikke afgjort, om Danmarks absolutte konge-koncern inden for spil og gambling vil falde i udenlandske hænder. Og politikerne er uenige om, hvorvidt salget af Danske Spil er en god ide for staten.
Men hvad betyder det for dig som spiller, hvis Danske Spil bliver solgt til et udenlandsk firma? I denne artikel ser vi nærmere på dine fordele og ulemper ved et salg af Danske Spil.
Hvis Danske Spil bliver solgt, kan du risikere at skulle punge ud med et endnu større skattebeløb, end du allerede gør.
De penge, som den danske stat normalvis tjener på Danske Spil, er nemlig en temmelig stor sum – og hvis Danske Spil bliver solgt, vil pengene skulle skaffes på anden vis. Og det kunne eksempelvis være ved at indkræve flere skatter, mener i hvert fald Socialdemokraternes finansordfører Benny Engelbrecht.
– Det (et salg, red.) kan betyde, at man må finde pengene ved eksempelvis at indkræve skatter, har han tidligere udtalt i et interview til DR.dk.
I regeringen er meningerne om, hvorvidt staten skal sælge en af landets helt store indtægtskilder for et (stort) engangsbeløb, også forskellige. Dansk Folkeparti og Socialdemokratiet er enige med Benny Engelbrecht om, at det er en dårlig ide, men Liberal Alliance er kraftige fortalere for et salg.
Flere limits på odds
Den, der har oplevet rusen ved at vinde og den tilsvarende skuffelse, når man løber panden mod en uretfærdig limit, der tilsyneladende dukker op ud af det blå, vil nok ikke have megen overbærenhed med en udenlandsk ejer af Danske Spil.
Et af de mest skræmmende billeder ved et salg af Danske Spil er nemlig, at en ny ejer sandsynligvis vil slå langt hårdere ned på meget vindende kunder og indføre limits på deres spillekonti. En udvikling, som spilekspert hos BT Steffen Dam, er nervøs for:
– Jeg tror, det vil være en historisk dumhed og meget skidt for spillerne, har Steffen Dam fra BT udtalt til BetXpert.
Hvis en udenlandsk koncern overtager Danske Spil, vil der være stor risiko for, at de vil udelukke dygtige spillere ved at regulere i, hvor meget, de kan spille for. Den praksis fører en lang række bookmakere allerede, mener Steffen Dam.
– Jeg kan frygte, at nogle af de urentable forhandlere bliver lukket ned, og at de vil stramme skruen over for de vindende spillere, udtaler Steffen Dam til betXpert.
Skulle Danske Spil blive solgt, kan det i værste tilfælde betyde, at danske oddsere vil rette blikket mod uregulerede bookmakere og dermed gå uden om den danske statskasse, mener spileksperten.
Danske Spil er en af de få bookmakere, der ikke straffer vindende kunder i al for høj grad og tillader, at man kan spille et pænt beløb igennem uden at blive limiteret (får opsat begrænsninger på, hvor meget man må spille for).
Desuden opererer Danske Spil – modsat alle øvrige traditionelle bookmakere på det danske licensmarked – ikke med personlige limits, men derimod med markeds-limits. Det betyder, at begrænsninger i indsats ikke er relateret til spillerens succes, men derimod fastsættes afhængig af spilmarkedet.
Hvad skal Danske Spil koste?
Danske Spil hedder ikke Danske Spil uden grund. Spille og lotteri-koncernen var nemlig i mange år den eneste af sin slags i Danmark, og i 1949 var de første udbyder af spil om penge i Danmark.
Den delvist statsejede virksomhed er i sandhed en bastion inden for betting-kulturen i Danmark. En ære og et ansvar, som de forsøger at leve op til ved at have danske oddssættere, et stort fokus på dansk kultur og ved at donere store summer til velgørende formål. Nu bliver Danske Spil måske solgt til en udenlandsk spilgigant.
Gambling-firmaet, som har set sig lun på millionforretningen Danske Spil, er Kindred Group. De har deres hovedkvarter på Malta, og de råder allerede over 13 brands, herunder Unibet og Maria Casino.
Kindred Group meldte i starten af 2017 ud på Børsen.dk, at de var klar til at betale 3-4 milliarder kroner for Danske Spil. Et eventuelt køb vil dog vel at mærke kun indebære overtagelsen af Danske Licens Spil (Oddset, Poker, Tips og Casino) og ikke Danske Lotteri Spil, der står for Lotto og de øvrige lotterier, der også udbydes af Danske Spil.
Pt. er 80% procent af Danske Spil ejet af staten, men DGI og DIF hver ejer 10 %. Sidste år tjente staten 700 millioner kroner på Danske Spil, som dette år kunne fremvise det bedste årsregnskab nogensinde (2,8 millioner kroner).
Ludomani kan få frit løb
Det er åbenlyst, at salget af en god, statsejet forretning som Danske Spil vil have finansielle ulemper på lang sigt for den danske stat. Desuden er der udover de økonomiske hensyn også andre hensyn at tage, hvilket finansminister Kristian Jensen understregede i et interview med Børsen.
– Spilleområdet er et meget sammensat område med både konkurrence og monopoler, hvor der er mange hensyn at tage, eksempelvis til udlodningsmidler og ludomani. Jeg vil derfor have foretaget en grundig analyse først og så tage en politisk vurdering af, hvad vi skal gøre i forhold til det fremtidige ejerskab af Danske Spil, har Kristian Jensen udtalt til Børsen.dk.
Her peger finansministeren på noget centralt. For hvem er det i sidste ende – og i det lange løb – der i dagligdagen skal leve med salget af Danske Spil, hvis det kommer så vidt? Spillerne, selvfølgelig.
Og hvis man er af den type, der har brug for en hjælpende hånd til ikke at lade spillelysten kamme over, kan det være afgørende, at ens bookmaker har et vågent øje på ludomani. Her står Danske Spil stærkt i og med, de har deres egen hjælpelinie til ludomaner og pårørende, LudomaniLinjen.
Salg af Danske Spil er endnu usikkert
Hvis man skal se på de mulige fordele ved at sælge Danske Spil, er det værd at hæfte sig ved, at spilleselskabet vil kunne blive en mere international spiller på godt og ondt.
Det vil sige, at det kan blive mere konkurrencedygtig på et internationalt niveau og altså kunne gå i mere direkte konkurrence med andre aktører på markedet og dermed være ansporet til at levere bedre odds og bonusser. Muligvis betyder det også flere og nye, spændende spil og væddemål til kunderne.
Et salg vil dog sandsynligvis også betyde, at en ny ejer – eksempelvis Kindred Group – ikke vil føle sig forpligtet til at leve op til Danske Spils nuværende CSR-profil, altså firmaets etiske retningslinier og forpligtelser over for deres kunder og den danske stat.
CSR-profilen indebærer blandt andet – som nævnt – en stærk indsats mod ludomani, doneringer til frivillige organisationer og at sikre, at spillerne har fuld tillid til, at de kan spille i et sikkert miljø. Det vil en stor, udenlandsk koncern formentlig ikke tage lige så stort hensyn til – eller være forpligtet til.
Om Danske Spil ikke længere vil være en dansk spillekoncern, vil fremtiden vise. Selv har Danske Spil ikke udtalt sig nærmere om sagen. Men der er ingen tvivl om, at det er et salg, der skal overvejes grundigt, før det måske bliver til virkelighed.
Superliga odds 2020 – de bedste spiltips
Penge og profit styrer sporten
Vi giver dig overblikket: De vigtigste transfers 2020
Hvorfor er fodbold den største sport?